<classify> Katika mchezo wa kwanza uliofanyika Jumatano kwenye Uwanja wa Taifa Dar es Salaam, Taifa Stars iliibuka na ushindi wa mabao 2-0 na hivyo kujiweka katika nafasi nzuri ya kucheza hatua inayofuata.Kocha Mkuu wa Taifa Stars, Charles Mkwasa alisema kuwa pamoja na ushindi huo wa mabao 2-0 lakini wanatarajia kupata upinzani mkali katika mchezo huo wa marudiano.Alisema Malawi ni timu nzuri pamoja na kuwafunga na wanatarajia upinzani mkali kutoka kwa wenyeji hao katika mchezo huo wa marudiano. Mkwasa alisema kuwa timu yake ingeweza kuibuka na ushindi mnono zaidi kama wachezaji wake wangekuwa na uzoefu wa mechi za kimataifa.Alisema kuwa muda wa maandalizi ni mdogo kwa ajili ya mechi hiyo ya marudiano kwani jana wachezaji wake walikuwa mapumzikoni jana na leo wanaondoka kwenda Malawi.Alisema pamoja na uchache wa muda lakini watajitahidi mara baada ya kufika kuanza mazoezi kwa ajili ya maandalizi ya mwisho kabla ya mchezo huo wa Jumapili. Aidha, Mkwasa alitaka wachezaji wake kupatia mazoezi zaidi ya mechi za kimataifa za majaribio ili waweze kupata uzoefu wa mechi hizo.Tofauti na ilipokuwa ikitaka kucheza na Nigeria katika mchezo wa kufuzu kwa Mataifa ya Afrika Afcon, Stars ilipiga kambi ya zaidi ya wiki moja nchini Uturuki na kutoka suluhu na mabingwa hao wa zamani wa Afrika.Alisema kuwa timu yake ilikosa nafasi nyingi za kufunga kwa sababu ya kutokuwa na uzoefu wa kutosha na kama wangekuwa na uzoefu bila shaka wangeweza kuibuka na mabao ya kutosha. Hatahivyo, Mkwasa hakutaja wachezaji wanaoondoka leo lakini alisema kuwa Ofisa habari wa Shirikisho la Soka Tanzania TFF, Baraka Kizuguto angetuma majina hayo.Lakini hadi tunakwenda mitamboni hakutuma majina hayo. Taifa Stars ikiitoa Malawi hatua inayofuata itacheza na Algeria inayoshika nafasi ya kwanza kwa ubora Afrika.  <topic>: MICHEZO 